Burjassot presenta la nova flota de vehicles de la Policia Local i Protecció Civil
2025-07-24

L’Ajuntament de Burjassot ha presentat la nova flota de vehicles policials i de Protecció Civil que, a partir de hui mateix, es veuran pels carrers del municipi.

L’alcalde del municipi, Rafa García, al costat del Comissari Principal Cap de Policia Local de Burjassot, José Javier Collado, i una representació de la plantilla de la Policia Local i de Protecció Civil, han presentat els nous cotxes i motoscicletes amb els quals ja compten.

La Policia Local disposarà de cinc Ford Kuga, tres d’ells amb kit de detinguts, un camuflat i un furgó per a la Unitat Canina, model Ford Combi. Tots els vehicles són híbrids, gasolina/elèctric, amb carrosseria tipus SUV mitjà i una potència de 190 CV. En el cas de les motocicletes, les quatre elèctriques, són ZERO Motors, igual que les que, aquests anys, ja van començar a utilitzar i que tan bon resultat han tingut en el treball diari d’agents i comandaments.

En el cas de Protecció Civil, l’Agrupació de Voluntàries i Voluntaris comptarà amb dos furgons, un d’ells Kombi i dues noves motocicletes elèctriques, model Escúter.

A la renovació de la flota de vehicles de la Policia Local i Protecció Civil, se suma la instal·lació, en tots ells, de les últimes tecnologies en matèria de seguretat, la qual cosa suposa un important salt qualitatiu en l’operativitat policial i en el reforç de la seguretat del municipi.

Els nous vehicles, tant els turismes i furgoneta com les motocicletes, s’han dotat amb el màxim nivell de reflectivitat i visibilitat en tota la seua estructura, millorant així la seua efectivitat i donant un plus de seguretat tant per als policies com per a la resta de conductors que realitzen els seus desplaçaments pel municipi.

Aquests nous vehicles compten, a més, amb les últimes tecnologies a bord, panell abatible on es pot facilitar informació sobre la incidència/esdeveniment que estiga ocorrent, pont amb l’última tecnologia led de màxima visibilitat, comunicacions amb el sistema d’emergències de la xarxa COMDES, farmaciola d’emergència, extintor, desfibril·ladors, etc.

La furgoneta de la Unitat Canina, per part seua, s’ha equipat amb dos habitacles separats per a cadascun dels cans que conformen la unitat, amb aire condicionat independent, i tot l’equipament necessari per a un còmode i adequat transport i cura dels gossos.